เอสพีซีพร้อมเข้าตลาดหุ้นรุกสกัดทอง
“เอส.พี.ซี.” บริษัทสกัดทอง เตรียมเข้าตลาดหุ้นปี 2556 คาดรายได้ปีนี้พุ่งขึ้นเท่าตัว
29 มี.ค. 2555

“เอส.พี.ซี.” บริษัทสกัดทอง เตรียมเข้าตลาดหุ้นปี 2556 คาดรายได้ปีนี้พุ่งขึ้นเท่าตัว 
นายทรงเกียรติ วัฒนวิทย์ กรรมการผู้จัดการ บริษัท เอส.พี.ซี. พรีเชียส เมททอล ดำเนินธุรกิจสกัดทองคำ เปิดเผยว่า บริษัทมีแผนจะนำบริษัทเข้าจดทะเบียนในตลาดหลักทรัพย์ในปี 2556 โดยขณะนี้ได้แต่งตั้งบริษัท โนมูระ พัฒนสิน (CNS) เป็นที่ปรึกษาทางการเงิน 
สำหรับวัตถุประสงค์ของการเข้าตลาดหุ้น ต้องการระดมทุนเพื่อนำไปใช้ในการต่อยอดธุรกิจสกัดทองคำ ซึ่งปัจจุบันบริษัทได้ลงทุนโรงงานสกัดทองคำและโลหะเงินไปแล้ว 2 แห่ง มูลค่ารวมกว่า 280 ล้านบาท กำลังการผลิตรวม 500 ตันต่อปี คาดว่าในช่วงไตรมาส 3 นี้ จะสามารถผลิตได้เต็มกำลังการผลิต 
ทั้งนี้ คาดว่าปีนี้จะมีรายได้ประมาณ 1.2 หมื่นล้านบาท โตเท่าตัวจากปีที่ผ่านมา 7,200 ล้านบาท โดยรายได้สัดส่วน 80% เป็นการสกัดทองคำและโลหะเงินเพื่อการส่งออก ที่เหลือเป็นการขายในประเทศ 
นอกจากนี้ บริษัทพยายามผลักดันให้อัตรากำไรสุทธิเพิ่มขึ้นไปอยู่ที่ระดับ 5% จากปีที่ผ่านมาอยู่ที่ระดับ 2% 
“โรงงานสกัดทองนั้นบริษัทได้ลงทุนไปแล้ว โดยใช้เงินทุนของบริษัทและเงินกู้จากธนาคารพาณิชย์ แต่มีแผนจะทำธุรกิจต่อยอดจากโรงงานสกัดทองดังกล่าว ซึ่งจำเป็นต้องใช้ทุน โดยบริษัทจะอาศัยแหล่งเงินจากการเสนอขายหุ้นให้กับประชาชนครั้งแรก (ไอพีโอ)” นายทรงเกียรติ กล่าว
ด้านราคาทองคำในประเทศวันที่ 28 มี.ค.ที่ผ่านมา อ่อนตัวลงบาทละ 150 บาท โดยทองคำแท่งเสนอซื้อที่ 24,350 บาท เสนอขายที่ 24,450 บาท